Формирању ове конфедерације претходи позната борба колонија за независност, предвођена генералом и будућим председником Џорџом Вашингтоном. Сложне у напорима да остваре независност, колоније су формирале заједнички Конгрес (са местом заседања у Филаделфији) и Континенталну армију - која је водила рат против Британије. Већ 1776. године, исте године када је донета чувена Декларација независности, појавила се потреба да се односи колонија и Конгреса формално уреде. Показало се да то није био нимало лак процес. Различита схватања и тежње колонија резултовале су тако да је Уговор о конфедерацији и сталној унији, којим је створен Северноамерички савез, усвојен у Конгресу тек крајем 1777. године. Процес ратификације текста од свих чланица потрајаће пуне три године — све до 1780. године.